BREÑAS GONZÁLEZ DE ZÁRATE (EH Bildu, 2014-10-02):
Eguerdi on guztioi. Ni ere laburra izaten saiatuko naiz.
Hasteko esatea Durangoko Azokaren inguruan EH Bildun hamar elementu edo gako nagusi identifikatu ditugula.
Bat, Durangoko Azokaren izaeran estrategikoa euskara eta euskarazko kulturaren arnasgune eta erreferente nagusi gisa.
Bigarrena, bideragarritasunaren bermea. 2016an 50 urte betetzera doan egitasmoa da eta mende erdiak soberan bermatzen du duen bideragarritasuna.
Hirugarrena da berrikuntza etorkizunaren ardatz gisa. Egungo sortzaileen guneak gizartearen atxikimendu zabalagoa ekarri du, gazte jendearena batez ere eta egitasmoa aberastu egin du.
Laugarrena da Durangoko Azokaren eragileen ekaineko emergentziazko deia. Azokaren izaera estrategikoa oinarri, herri administrazioari neurriko babesa eskatu zioten aurreko ordezkariak azaldu duen bezala. Jaurlaritzari hain zuzen 150.000 euroko diru laguntza egonkorra eta 170.000 eurokoa 2016an 50.urteurrena dela eta. Eta hori geratu da jasota PSE eta gure artean sinatu dugun erdibidekoan batetik.
Bosgarren gakoa da aurtengo egoerari irtenbidea eman izana. EH Bilduk emergentziazko deia legez besteko proposamen batean jasotzearekin batera Jaurlaritzaren mugimenduak etorri ziren eta nahiz eta ez bermatu eragileek eskatutako, Bizkaiko Diputazioaren ekarpena berdindu zuten, 122.000 euro hain zuzen ere.
Seigarren gakoa Durangoko Azokaren ingurukoa erantzukizun partekatua da. Erantzukizuna erakunde guztiena da, jakina, baina neurrikoa eta orekatua izan behar da gure ustez.
Aurreko ordezkariak, Carmelo Barrio jaunak esan duen bezala, gure ustez ere Jaurlaritzak, Bizkaiko Foru Aldundiak eta Durangoko udalak dira ordena horretan Durangoko Azokaren erantzule nagusiak eta lehentasunez bere finantzaketa eta etorkizuna bermatu beharko lituzketenak aipatutako ordenean. Azokaren izaera nazionalagatik batetik eta bestetik bere kokapenagatik.
Eta horrekin batera, herrialdeetako erakundeen konpromisoa legoke baina ez da euren betebeharra erakunde nagusien diru partida berbera bermatzea, EAJk bere zuzenketan eskatzen duen bezala. Eta aurrerago hitz egingo dut gai honetaz.
Gure ustez Azokari dagokiona da erakundeen arteko kofinantzaketa egonkor orekatua eta hori da bestetik gure erdibidekoan jaso duguna.
Zazpigarren gakoa izango litzateke ildo horretatik, hitzarmengintza edo finantzaketa egonkorra. Gipuzkoako Foru Aldundia da momentuz hitzarmen egonkor bat sinatu duen erakunde bakarra eta horrenbestez, Gipuzkoako Foru Aldundiak ere handitu egin du Durangoko Azokarekiko konpromiso maila iaztik ona, ez diru kopuruan baina bai elkarlan eta egonkortasunean eragileek eskatu duten bezala.
Bertan, 30.000 euro jaso dira aurten eta konpromiso kreditua datozen hiru urtetarako. Honekin batera esatea Durangoko udalak ere baduela 30.000 euro inguruko hitzarmena, baina udalarena den Landako eraikinaren alokairua ordaintzeko da BEZa barne. Eta horrez gain, 15.000 ekarpena baino ez dio egiten Azokari. Orduan alde horretan ere guk Durangoko udalaren partetik ere hutsunea ikusten dugu aportazioari dagokionez.
Zortzigarren puntua izango litzateke edo gakoa, elementua identifikatu duguna da Arabako Foru Aldundiaren konpromiso eza.
Arabako Foru Aldundiak Azokarekiko duen konpromiso maila hutsaren hurrengoa da, 2.000 eurokoa hain zuzen ere. Eta atal honetan esan gabe doa baduela Alderdi Popularrak arlo honetan zer landu gainerakoei ezer eskatzen hasi aurretik, hau da, etxeko lanak eginda etorri behar dela eskatzera gatozenean.
Bederatzigarren elementu gisa Euzko Alderdi Jeltzalearen jarrera arduragabea eta utzikeria daukagu gure ustez. EAJren zuzenketak eta jarrerak harritu eta larritu gaituzte. Zuzenketaren atal batek horrela dio: "Arabako eta Gipuzkoako Foru Aldundiek eta Nafarroako Gobernuak diru-laguntza egonkorrak ematea Bizkaiko Foru Aldundia eta Eusko Jaurlaritzak ematen dituztenen parekoak".
Eta esan behar dut hau izan zela iraileko batzordean gure ekimena bertan behera uzteko arrazoietako bat. Hain justu EAJk une honetan Azokari dagokion konpromisotik ihes egin nahia. Zuzenketan eskatzen duena batetik, gure ustez neurriz kanpokoa delako eta bigarrenik, irreala delako, ez delako inoiz gertatuko.
Durangoko Azokarekin konpromiso serio hartzea ez da erakundeen ekarpenak parekatzea, baizik eta bakoitzari dagokiona adostea eta egonkortzea. Horregatik ez gatoz bat EAJren zuzenketarekin.
Hamargarren elementu gisa eta amaitzeko jada, azken gakoa edo elementua borondate politikoa da. EAJk Durangoko Azokaren finantzaketarekin bueltak eta bueltak ematen dabilen bitartean, zalantzarik ez du Guggenheim-i 3,8 milioi emateko garaian. Eta kontuak ateraz gero, partida horrekin Azokaren 60. Edizioa bermatu litezke Azokak etorkizunari eusteko falta duen finantzaketa zatia zenbatzen baldin badugu. Eta ondorioz gure iritziz, kultura politika eraginkorra eta integrala egitea borondate politikoaren kontua da besterik gabe.
Azkenik, eskerrak eman nahi dizkiot Alderdi Sozialistako Reyes jaunari adostutako erdibidekoagatik, baita PPko Carmelo Barriori ere aldeko jarreragatik. Eta bozkari dagokionez, esatea ez genukeela arazorik PPren proposamenaren alde bozkatzeko edo abstentzioa, baina aurka bozkatuko dugula, kasu honetan gure osatuagoa den gure erdibidekoa aterako dela ziurtatzeko eta EAJri ere ezezkoa emandako arrazoiengatik.
Besterik ez, eskerrik asko.